Document ID: 32008D0392

DEĊIŻJONI TAL-KUMMISSJONI
tat-30 ta' April 2008
li timplimenta d-Direttiva tal-Kunsill 2006/88/KE fir-rigward ta’ paġna ta’ informazzjoni fuq l-Internet biex tagħmel disponibbli, permezz ta’ mezzi elettroniċi, informazzjoni fuq tal-produzzjoni ta’ l-akkwakultura u fuq l-istabbilimenti awtorizzati ta’ l-ipproċessar
(notifikata taħt id-dokument numru C(2008) 1656)
(Test b’relevanza għaż-ŻEE)
(2008/392/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2006/88/KE ta’ l-24 ta’ Ottubru 2006 dwar il-ħtiġiet tas-saħħa ta’ l-annimali għall-annimali ta’ l-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f'annimali akkwatiċi (1), u partikolarment l-Artikolu 59(2) tagħha,
Billi:
(1)
Id-Direttiva 2006/88/KE tistipula r-rekwiżiti ta’ saħħa li jridu jiġu applikati għat-tqegħid fis-suq, l-importazzjoni u l-ġarr ta’ annimali ta’ l-akkwakultura u prodotti tagħhom, u miżuri preventivi minimi intiżi li jkabbru l-kuxjenza u jippreparaw lill-awtoritajiet kompetenti, lill-operaturi tan-negozji tal-produzzjoni ta’ l-akkwakultura u oħrajn relatati ma’ din l-industrija, għall-mard f’annimali ta’ l-akkwakultura.
(2)
Sabiex tissaħħaħ il-prevenzjoni ta’ preżenza u tixrid tal-mard imniżżel fl-Anness IV tad-Direttiva 2006/88/KE, l-informazzjoni fuq in-negozji tal-produzzjoni ta’ l-akkwakultura u l-istabbilimenti awtorizzati ta’ l-ipproċessar, speċjalment fuq l-ispeċi miżmuma u l-istat ta’ saħħithom, għandha ssir disponibbli elettronikament mill-Istati Membri.
(3)
Id-data bħalissa hi disponibbli għall-pubbliku fir-reġistri miżmuma mill-Istati Membri skond l-Artikolu 6 tad-Direttiva 2006/88/KE.
(4)
Sabiex tiġi ffaċilitata l-interoperabbiltà tas-sistemi ta' l-informazzjoni u l-użu tal-proċeduri b'mezzi elettroniċi bejn l-Istati Membri, u sabiex tiġi żgurata trasparenza u ċarezza, huwa importanti li l-informazzjoni fuq in-negozji tal-produzzjoni ta’ l-akkwakultura u l-istabbilimenti awtorizzati ta’ l-ipproċessar tiġi ppreżentata b'mod uniformi madwar il-Komunità. Paġna ta’ informazzjoni fuq l-Internet hija, teknikament, l-iktar soluzzjoni fattibbli, minħabba li tiżgura aċċess faċli għal informazzjoni bħal din u ma tinvolvix wisq riżorsi. Għaldaqstant, irid jitfassal mudell ta’ kif se tkun imqassma din il-paġna ta' informazzjoni fuq l-Internet.
(5)
L-Anness II tad-Direttiva 2006/88/KE jistabbilixxi l-informazzjoni li jeħtieġ tidher fir-reġistru tan-negozji tal-produzzjoni ta’ l-akkwakultura u ta’ l-istabbilimenti awtorizzati ta’ l-ipproċessar. Minħabba li l-għan tal-paġna ta’ informazzjoni fuq l-Internet hu li tiffaċilita l-interoperabbiltà ta’ l-informazzjoni rilevanti mniżżla fir-reġistri tan-negozji tal-produzzjoni ta’ l-akkwakultura stabbilita mill-Istati Membri, il-websajt mhux bilfors għandha tinkludi dik l-informazzjoni kollha. Madankollu għandha tinkludi l-informazzjoni kollha li hi rilevanti biex jiġu identifikati kwalunkwe restrizzjonijiet fil-kummerċ ikkawżati mill-istat differenti ta’ saħħa.
(6)
Id-Direttiva 2006/88/KE tistpula li, permezz ta’ deroga mir-rekwiżit ta’ awtorizzazzjoni mniżżel f’dik id-Direttiva, l-Istati Membri jistgħu jirrikjedu biss ir-reġistrazzjoni mill-awtorità kompetenti ta’ stallazzjonijiet oħra minbarra n-negozji tal-produzzjoni ta’ l-akkwakultura fejn l-annimali akkwatiċi jinżammu mingħajr il-ħsieb li jitqiegħdu fis-suq, żoni tas-sajd riġenerati artifiċjalment, u negozji tal-produzzjoni ta' l-akkwakultura li jaqdu lill-konsumaturi lokali.
(7)
Ir-riskju ta’ tixrid tal-mard ta’ annimali akkwatiċi li jġibu magħhom l-istallazzjonijiet, żoni tas-sajd riġenerati artifiċjalment, u negozji tal-produzzjoni ta' l-akkwakultura li, permezz ta’ deroga mill-Artikolu 4(1) tad-Direttiva 2006/88/KE, huma reġistrati mill-awtorità kompetenti, ivarja skond in-natura, il-karatteristiċi u l-lokazzjoni tagħhom. L-Istati Membri, għalhekk, għandhom jiddeċiedu dwar sa liema punt għandha tiġi inkluża fil-paġna ta’ informazzjoni fuq l-Internet l-informazzjoni dwar l-istallazzjonijiet, żoni tas-sajd riġenerati artifiċjalment, u negozji tal-produzzjoni ta' l-akkwakultura.
(8)
Minħabba li għandu jingħata żmien biżżejjed lill-Istati Membri biex jikkompletaw il-paġna ta’ informazzjoni fuq l-Internet bl-informazzjoni rilevanti fuq in-negozji tal-produzzjoni ta’ l-akkwakultura u l-istabbilimenti awtorizzati ta’ l-ipproċessar, għandu jiġi stipulat li l-informazzjoni trid tkun disponibbli sa mhux aktar tard mill-31 ta’ Lulju 2009.
(9)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADDOTTAT DIN ID-DEĊIŻJONI:
Artikolu 1
Is-suġġett u l-ambitu
1. Din id-Deċiżjoni tistipula regoli fir-rigward ta’ paġna ta’ informazzjoni fuq l-Internet li għandha tiġi stabbilita mill-Istati Membri biex tagħmel disponibbli, permezz ta’ mezzi elettroniċi, informazzjoni fuq negozji tal-produzzjoni ta’ l-akkwakultura u fuq l-istabbilimenti awtorizzati ta’ l-ipproċessar, skond l-Artikolu 59 tad-Direttiva tal-Kunsill 2006/88/KE
2. Din id-Deċiżjoni għandha tapplika għall-installazzjonijiet, iż-żoni tas-sajd riġenerati artifiċjalment, u n-negozji tal-produzzjoni ta' l-akkwakultura li permezz ta’ deroga mill-Artikolu 4(1) tad-Direttiva 2006/88/KE huma reġistrati mill-awtorità kompetenti bi qbil ma’ l-Artikolu 4(4) ta’ dik id-Direttiva, skond it-tieni subparagrafu ta’ l-Artikolu 2(1) ta’ din id-Deċiżjoni.
Artikolu 2
Il-paġna ta’ informazzjoni fuq l-Internet
1. L-Istati Membri jridu jistabbilixxu paġna ta’ informazzjoni fuq l-Internet (“il-paġna ta’ informazzjoni fuq l-Internet” biex tagħmel disponibbli l-informazzjoni dwar l-istabbilimenti ta’ l-akkwakultura jew dwar iż-żoni ta’ kultivazzjoni tal-molluski tan-negozji tal-produzzjoni ta’ l-akkwakultura u l-istabbilimenti awtorizzati ta’ l-ipproċessar li huma awtorizzati bi qbil ma’ l-Artikolu 4 tad-Direttiva 2006/88/KE.
L-Istati Membri għandhom jiddeċiedu, każ b’każ, dwar liema installazzjonijiet, żoni tas-sajd riġenerati artifiċjalment, u negozji tal-produzzjoni ta’ l-akkwakultura li hemm referenza għalihom f’Artikolu 1(2), għandhom ikunu mniżżla fil-paġna ta’ informazzjoni fuq l-Internet, filwaqt li jqisu r-riskju ta’ tixrid ta’ mard ta’ annimali akkwatiċi li jirriżulta minn operazzjonijiet ta’ installazzjonijiet, industriji u negozji bħal dawn, skond in-natura, il-karatteristiċi u l-lokazzjoni tagħhom.
2. Il-paġna ta’ informazzjoni fuq l-Internet għandha titfassal mill-Istati Membri b’konformità mal-mudelli stipulati fl-Annessi li ġejjin:
(a)
L-Anness I għan-negozji tal-produzzjoni ta’ l-akkwakultura li jikkultivaw il-ħut;
(b)
L-Anness II għan-negozji tal-produzzjoni ta’ l-akkwakultura li jikkultivaw il-molluski;
(ċ)
L-Anness III għan-negozji tal-produzzjoni ta’ l-akkwakultura li jikkultivaw il-krustaċji;
(d)
L-Anness IV għall-istabbilimenti awtorizzati ta’ l-ipproċessar li joqtlu l-annimali ta’ l-akkwakultura għal raġunijiet ta’ kontroll ta’ mard, li hemm referenza għalihom fl-Artikolu 4(2) tad-Direttiva 2006/88/KE.
3. L-Istati Membri għandhom iżommu l-paġna ta’ informazzjoni fuq l-Internet aġġornata sabiex din tkun tikkorrispondi ma’ l-informazzjoni inkluża fir-reġistru li jinżamm skond l-Artikolu 6 tad-Direttiva 2006/88/KE.
Il-bidliet fl-istat ta’ saħħa għandhom jiddaħħlu fil-paġna ta’ informazzjoni fuq l-Internet appena l-istat ta’ saħħa reġistrat jinbidel.
4. L-Istati Membri għandhom jikkomunikaw l-indirizz ta’ l-Internet tal-paġna ta’ informazzjoni fuq l-Internet lill-Kummissjoni.
Artikolu 3
Id-data ta' l-applikazzjoni
Din id-Deċiżjoni għandha tidħol fis-seħħ mill-1 ta’ Awwissu 2008.
Madankollu, il-paġna ta’ informazzjoni fuq l-Internet għandha tiġi kompletata bl-informazzjoni li hemm referenza għaliha fl-Artikolu 2(2) u fl-Annessi I sa IV sa mhux aktar tard mill-31 ta' Lulju 2009.
Artikolu 4
Id-destinatarji
Din id-Deċiżjoni hija indirizzata lill-Istati Membri.
Magħmula fi Brussell, 30 ta’ April 2008.

Labels: 12
0
17
6